b'\n_START_ARTICLE_\nKulotino\n_START_SECTION_\nTaajaman historia\n_START_PARAGRAPH_\nKulotinon kyl\xc3\xa4 mainitaan ensimm\xc3\xa4isen kerran Novgorodin Derevan viidenneksen verokirjassa vuonna 1495. My\xc3\xb6hemmin se kuului Novgorodin l\xc3\xa4\xc3\xa4nin Kresttsyn kihlakuntaan. Vuosina 1844\xe2\x80\x931912 paikkakunnalla toimi lasitehdas ja vuodesta 1882 l\xc3\xa4htien kutomo ja s\xc3\xa4kkitehdas. Niiden ymp\xc3\xa4rille syntyi ty\xc3\xb6l\xc3\xa4isasutus. L\xc3\xa4hist\xc3\xb6ll\xc3\xa4 sijaitsi Bol\xc5\xa1ije Poli\xc5\xa1t\xc5\xa1in kirkonkyl\xc3\xa4._NEWLINE_Vuonna 1928 Kulotino sai kaupunkimaisen taajaman statuksen. Tekstiilitehdas evakuoitiin toisen maailmansodan aikana, mutta siirrettiin takaisin vuonna 1946. Vuonna 2005 perustettiin Kulotinon kaupunkikunta, johon seuraavana vuonna liitettiin Poli\xc5\xa1t\xc5\xa1in kyl\xc3\xa4neuvostoalue.\n_START_SECTION_\nKulotinon kunta\n_START_PARAGRAPH_\nKulotinon kunta rajoittuu koillisessa Kotovon, luoteessa Borovjonkan, l\xc3\xa4nness\xc3\xa4 Berjozovikin, lounaassa Okulovkan ja etel\xc3\xa4ss\xc3\xa4 Uglovkan kuntiin sek\xc3\xa4 id\xc3\xa4ss\xc3\xa4 Borovit\xc5\xa1in piiriin. Pinta-alasta 72,4\xc2\xa0% on mets\xc3\xa4\xc3\xa4 ja 17,0\xc2\xa0% maatalousmaata._NEWLINE_Keskustaajaman lis\xc3\xa4ksi kuntaan kuuluu 17 kyl\xc3\xa4\xc3\xa4: Bobylevo, Bojevo, Dolmanovo, Dorohnovo, Drut\xc5\xa1no, Glazovo, Goru\xc5\xa1ka, Jakovkovo, Kuznet\xc5\xa1evitsy, Mahnovo, Opet\xc5\xa1ek, Pestovo, Podberezje, Poli\xc5\xa1t\xc5\xa1i, Staroje, Vere\xc5\xa1ino ja Zujevo. L\xc3\xa4hes 90\xc2\xa0% asukkaista asuu Kulotinon taajamassa. Toinen suurempi asutuskeskus on reilun 300 hengen Poli\xc5\xa1t\xc5\xa1i.\n_START_SECTION_\nLiikenne ja talous\n_START_PARAGRAPH_\nKulotinosta on maantieyhteys Okulovkaan. Sen kautta kulkee my\xc3\xb6s Okulovkan, Ljubytinon ja Nebolt\xc5\xa1in v\xc3\xa4linen yhdysrata, jolla on nyky\xc3\xa4\xc3\xa4n v\xc3\xa4h\xc3\xa4n liikennett\xc3\xa4._NEWLINE_Neuvostoaikainen tekstiilitehdas on lopettanut toimintansa ja taajaman asukasluku on pienentynyt huomattavasti. Ty\xc3\xb6voimasta 77\xc2\xa0% k\xc3\xa4y t\xc3\xb6iss\xc3\xa4 kunnan ulkopuolella (vuonna 2009). T\xc3\xa4rkeimpi\xc3\xa4 ty\xc3\xb6nantajia ovat julkiset palvelut ja kauppa. Kulotinossa toimivia yrityksi\xc3\xa4 ovat kivenn\xc3\xa4isvesipullottamo Sem rut\xc5\xa1jev, kosmetiikkatehdas Organic Pharmaseuticals, pahvipakkauksia valmistava Gofra ja l\xc3\xa4mpoeristeit\xc3\xa4 tuottava Ekoservis.\n_START_SECTION_\nPalvelut ja n\xc3\xa4ht\xc3\xa4vyydet\n_START_PARAGRAPH_\nTaajaman palveluja ovat lastentarha, keskikoulu, kulttuuritalo, kirjasto, l\xc3\xa4\xc3\xa4k\xc3\xa4rin vastaanotto ja sairaala. N\xc3\xa4ht\xc3\xa4vyyksiin kuuluvat muinaiset asuin- ja hautapaikat, 1800-luvulta per\xc3\xa4isin olevat Poli\xc5\xa1t\xc5\xa1in kirkko ja Kulotinon kartanoalue sek\xc3\xa4 vuosina 1875\xe2\x80\x931882 pystytetty tehdasrakennus.'